Tlačová správa  z 22. ročníka súťaže  Vidiecka žena roka –
„Líderka  2023“
Svetový deň vidieckych žien bol vyhlásený v roku 1995 na pekinskej konferencii venovanej problematike žien. Tento deň sa oslavuje pod záštitou OSN a je príležitosťou na uznanie  práve  vidieckych žien. Na Slovensku  VIPA SK organizuje  od roku 2002  v tento deň konferenciu pre ženy  a vyhlasuje  výsledky   súťaže Vidiecka žena roka - Líderka  2023
Medzi nami žijú ženy z vidieka s výnimočnými schopnosťami, sú nevyčerpateľnou studnicou energie, inšpirácie, motivácie, nadšenia a nápadov. Áno, väčšinou ich berieme ako samozrejmosť. Tieto ženy pritom svojou prítomnosťou a pôsobením obohacujú život na vidieku a robia ho aktívnejším.

Kategórie:
Vidiecka žena roka - Líderka roka 2023  - Aktivistka :  Renáta Koľšovská
Vidiecka žena roka - Líderka roka 2023  - Politička:  Simona Víťazová Bohovicová
Vidiecka žena roka - Líderka roka 2023  - Podnikateľka:   Ivana Necpalová
Vidiecka žena roka - Líderka roka 2023  - Remeselníčka: Katarína Sabová

Aktivistka: pani  Renáta Koľšovská PSK
Dlhoročná predsedníčka Únie žien v Župčanoch. Pravidelne organizujú odber krvi, priamo v obci a v posledných rokoch padajú obecné rekordy v počte odberov a to aj vďaka dobrej informovanosti, organizácií a prístupe k darcom. Organizuje 3 krát do roka  výlety pre ženy v obci, športový deň a kultúrne aktivity. Je vždy nápomocná pri obecných aktivitách, vždy pripraví so svojimi členkami zásobu a pohostenie domácimi koláčmi a špecialitami. Organizuje v obci pravidelné cvičenie Zumby a to 3 x do týždňa. V obci patrí medzi najväčšie spoločenstvo, ktorým obec prispieva na fungovanie. Ako starosta obce môžem povedať, že sa na túto ženu dá vždy spoľahnúť a s dôverou na sa ňu obracajú aj obyvatelia obce. Je vždy usmievavá, energická a veselá. Som veľmi rád, že s ňou môžem spolupracovať a nabíja ma energiou pri ďalšie nové aktivity a radosti. 

Politička: pani  Simona Víťazová Bohovicová NSK
 Absolvovala štúdium na Fakulte architektúry a dizajnu STU v Bratislave. Počas štúdia sa venovala oblasti obnovy a ochrany kultúrneho dedičstva. V súčasnosti je doktorandkou v Ústave manažmentu STU v Bratislave a vo svojej dizertačnej práci sa venuje architektonickému dedičstvu ako aspektu odolnosti komunity a miestneho rozvoja. Pochádza z malej dedinky Brhlovce, ktorá nemá ani 300 obyvateľov a je pamiatkovou rezerváciou ľudovej architektúry. V miestnej samospráve pôsobí už 8 rokov. Spolu so starostkou obce, poslancami, kamarátkami a najbližšími je súčasťou každej obecnej akcie. Počas týchto rokov bola aktívnou členkou komisie sociálnej, rozvoja vzdelávania, kultúry a športu. Organizovala športové a kultúrne akcie pre všetky vekové kategórie obyvateľov obce. Vďaka nej mohli obyvatelia obce navštíviť rôzne prírodné a historické pamiatky Slovenska. Založila tradíciu Maškarného bálu a Valentínskej zábavy, ktorá sa v obci koná vždy okolo 11. októbra, keď majú meniny Valentíny. Svoju tradíciu má vďaka nej aj podujatie Noc strašidiel. V priestoroch uličky Šurda, ktorú preslávili svetoznáme skalné obydlia, návštevníci zažijú neopakovateľnú strašidelnú atmosféru. Zaktivizovala mladých ľudí a spoločne obnovili starú obecnú studňu. Pomohla zrekonštruovať obecnú knižnicu, vypracovala žiadosť o dotáciu na zakúpenie nových kníh, nakoľko knižnicu navštevujú všetky vekové skupiny občanov. Marec ako mesiac knihy využila na organizovanie aktivít pre deti. Počas letných prázdnin ako Ježibaba Simi čítala deťom v knižnici strašidelné príbehy Pavla Dobšinského. Simonkine organizačné schopnosti sa prejavili aj pri nacvičovaní ochotníckych divadelných predstavení Soľ nad zlato a Mlynárova dcéra. Ako vyštudovaná architektka vypracovala projekt na rekonštrukciu obecnej kuchyne a spolupracovala pri jeho realizácii. Navrhla projekt na výstavbu detského ihriska, dohliadala na výstavbu obecného trhoviska. Srdcom je stále doma – vo svojej rodnej obci. Snaží sa ju čo najviac zviditeľniť. Propagovala ju v časopise Hont a jeho dejiny. Ale aktívne sa zúčastňuje i na zahraničných podujatiach a konferenciách, kde môže obec prezentovať. Prednášala na konferencii s názvom Krajina, sídla a památky v Brne, na medzinárodnom podujatí vo Florencii predstavila región Hont príspevkom Cultura Caltural expressions of the Volcanic region Hont in Slovakia 2022 a na XXXI. vedeckej konferencii s medzinárodnou účasťou Bardkontakt 2023 v Bardejove predniesla príspevok o ochrane pamiatok v malopočetných obciach na vidieku. Po rokoch práce v miestnej samospráve úspešne kandidovala za poslankyňu do obecného zastupiteľstva, kde momentálne vykonáva funkciu predsedníčky stavebnej komisie. Pod jej vedením členovia komisie realizujú aktivity prospešné pre obyvateľov našej obce. V súčasnosti pracuje na projekte nového prístrešku pre miestny cintorín. Nakoľko jej po zmene funkcie v samospráve začalo chýbať organizovanie rôznych podujatí, koncom roka 2022 založila OZ Terra Aurum, ktorého hlavným cieľom je zachovať a udržiavať ľudovú kultúru, zvyky a tradície, podporovať aktivity zamerané na kultúru, šport, vzdelávanie a ekonomický rozvoj obce. Simonka je komunikatívna, spoločenská, plná nápadov, srdečná, obetavá, ochotná vždy pomôcť. Dodrží slovo a priatelia sa na ňu môžu spoľahnúť v každej situácii. Členky združenia, ktoré sú obyvateľkami Brhloviec, jej vďačne pomáhajú pri organizovaní každej akcie, lebo ich hlavným cieľom je urobiť niečo prospešné pre komunitu našej obce. Počas vianočných sviatkov zorganizovala benefičný koncert, ktorým zúčastnení obyvatelia našej obce podporili Detský domov v Leviciach. Keďže obec Brhlovce má nízky rozpočet, dievčatám z občianskeho združenia navrhla, aby spoločne napiekli vianočné pečivo a za financie získané z jeho predaja na vianočných trhoch zakúpili pre deti v obci drevený domček. Tento domček darovali obci a spolu s brhlovskou mládežou ho postavili na detskom ihrisku v areáli obecného úradu. Malé deti mali z domčeka radosť a mládež dobrý pocit zo vzájomnej spolupráce. Simonka je ctižiadostivá, vždy si ide za svojím cieľom. Študuje, pracuje, pôsobí v samospráve, venuje sa rodine, priateľom a o pár mesiacov sa stane mamou. Vo svojom voľnom čase sleduje vyhlásené granty a dotácie, ktoré by boli vhodné pre našu malú obec. Počas tohto roka napísala viacero žiadostí, nevzdala sa po prvom neúspechu. Vďaka jej snahe Nadácia Pontis podporila revitalizáciu obecného cintorína. Na zachovanie kultúrnych hodnôt navrhla pre obec projekt Jesenný deň remesiel a zaregistrovala ho do grantového programu Rozprúďme regióny a SPPoločne pre komunity. Projekt podporili Nadácie ZSE a SPP. Obyvatelia obce sa mohli zapojiť do aktivít, a tak pracovať na utužovaní medziľudských vzťahov a vzťahov so samosprávou. Ako riaditeľka OZ Terra Aurum žiadala o finančnú podporu prostredníctvom vyhlásených výziev, nakoľko má v pláne zorganizovať aj tento rok v obci akciu Noc strašidiel. Akciu podporili nadácie SPP a ZSE. Ďalej sa snaží pomôcť samospráve pri výsadbe stromov. Žiadosť, ktorú podala, schválili a vďaka dotačnému programu Sadíme budúcnosť sme spolu s miestnou komunitou vysadili okolo cintorína vetrolam. Jej aktivity v občianskom združení sú neustále zamerané na prosperitu a rozvoj našej malej obce. Simonka svoju rodnú obec miluje a záleží jej na nej. Som neskutočne hrdá na svoju dcéru, že sa jej darí, je plná plánov a snov a my všetci okolo nej, ktorí ju máme radi – rodina, priatelia, členky združenia, jej ich pomáhame plniť. Je to proste NAŠA

Podnikateľka Ivana Necpalová firma ŽSK
Pani Necpalová dokázala mimoriadne úspešne zaviesť výrobu ovčích špecialít z vlastného chovu  na vlastnej farme Polun v Čremošnom. Jej výrobky patria medzi naše špičkové tradičné jedlá.
Spolu s manželom vybudovali nádhernú malú ovčiu farmu a k tomu aj modernú ovčiu syráreň. Zaviedla tam výrobu veľkej škály ovčích mliečnych špecialít, ktoré patria medzi najlepšie na Slovensku. Vyrába  zvlášť vynikajúce polotvrdé zrejúce ovčie syry , ktoré sú celoročne veľmi vyhľadávané. V súčasnosti v nádhernom prostredí svojej farmy buduje aj špeciálnu cukráreň. Ona osobne je veľmi svedomitá a pracovitá, zamestnáva aj ľudí z okolia a robí nám na Slovensku vynikajúcu propagandu.
 
Remeselníčka  Katarína Sabová BBSK
Dôvod nominovať moju sestru do súťaže je mnohostranný a zahŕňa jej vynikajúce schopnosti a angažovanosť v oblasti folklóru, krojov, výroby ľudových komponentov a šírenia osvety. Tu sú niektoré z dôvodov, prečo si myslím, že by mala byť nominovaná: 1. Vynikajúce znalosti a zručnosti v oblasti folklóru: Moja sestra je hlboko zakorenená v tradíciách a kultúre našej oblasti. Jej odbornosť a vášeň pre folklór sa prejavujú v každom aspekte jej práce. Od malička bola zapájaná do diania v dedine a prejavovala aj záujem o folklór a tanec v detskej folklórnej skupine. Od mala sme boli obe vedené k láske k tradíciám a ku kroju napr. aj nosením ho na veľké sviatky, či pri zapájaní sa na podujatí Hontianska paráda, ktoré sa uskutočňuje v dedine. Záujem o tradície sa prejavil aj v štúdiu a výbere povolania – vyštudovala etnológiu v Nitre a v Bratislave. 2. Zručnosť výroby ľudových komponentov: Jej schopnosť vytvárať ľudové komponenty je úchvatná. Neskladá sa len so samotnej výroby, ale aj z výskumu podľa dobových fotografií, či rozhovorov so starším obyvateľstvom. Taktiež sa skladá z precízneho výberu materiálov k čo najvernejšej kópii, tak ako to bolo v minulosti. Každý kúsok, ktorý vytvorí, nesie s sebou hlboký význam a spojenie s našou kultúrou a dedičstvom. Svoj čas venuje výrobe párt, vencov či sklenených náhrdelníkov a ďalších ľudových komponentov. 3. Osvetová práca a edukácia: Záujem o tradície, štúdium etnológie a výroba komponentov ju priviedla k vytvoreniu projektu, ktorý sa venuje zachovaniu tradičných párt a vencov v 21. storočí. „Zámerom tohto projektu je pomocou moderného umenia reprezentovať a spájať kultúru, tradičné hodnoty a históriu Slovákov a atraktívnym spracovaním ich priblížiť aj súčasnej generácii. Výsledkom sú originálne obrazy, ktoré unikátnym spôsobom spájajú fotografiu, facepainting a umeleckú maľbu.“ Viac o projekte na stránke: https://www.party21art.com/ S projektom precestovali nielen Slovensko, ale aj zahraničie, reprezentovali sa na významných udalostiach ako Olympijské hry v Južnej Kórei, EXPO výstava v Dubaji 2020, Fashion week v New Yorku a mnoho ďalších. Jej práca prispieva k udržaniu a oživeniu našich kultúrnych tradícií. Svojimi aktivitami podporuje uznávanie a rešpektovanie nášho kultúrneho dedičstva nielen v našej komunite.

V Hrušove  13.10.2023